การรับประทานวิตามินรวมทุกวันอาจช่วยลดความเสี่ยงต่อการเกิดมะเร็ง
ผลการวิจัยชิ้นใหม่ที่ศึกษาประโยชน์ของวิตามินรวมชี้ว่าหากชายสูงอายุรับประทานวิตามินรวมเป็นประจำทุกวัน จะมีโอกาสป่วยเป็นมะเร็งชนิดต่างๆน้อยลง
จอห์น ไมเคิล กาซีอาโน่ ผู้อำนวยการแผนกโรคผู้สูงอายุที่โรงพยาบาล Brigham and Women’s Hospital เป็นหัวหน้าทีมวิจัยนี้ เขากล่าวกับผู้สื่อข่าววีโอเอว่าประโยชน์จากการรับประทานวิตามินรวมทุกวันน่าจะคล้ายกับประโยชน์ที่ได้จากการรับประทานอาหารที่ครบทั้งห้าหมู่ มีส่วนประกอบของผัก ผลไม้สูงและโปรตีนที่มีไขมันต่ำ การศึกษาครั้งนี้เป็นการติดตามดูผลของการรับประทานวิตามินรวมในกลุ่มชายอายุห้าสิบปีขึ้นไปจำนวน 14,600 คน เป็นเวลานานมากกว่า 10 ปี ผู้เข้าร่วมการวิจัยล้วนเป็นนายแพทย์เป็นการศึกษาระยะยาวที่เรียกว่าการศึกษาสุขภาพของนายแพทย์(The long-term Physicians’ Health Study) นายแพทย์ผู้เข้าร่วมการวิจัยแบ่งเป็นสองกลุ่ม กลุ่มแรกได้รับวิตามินรวม อีกกลุ่มหนึ่งได้รับวิตามินหลอก ตอนเสร็จสิ้นการศึกษาเมื่อกลางปีพุทธศักราช 2554 นักวิจัยพบว่านายแพทย์ที่ได้รับวิตามินรวมเป็นประจำทุกวันมีโอกาสเสี่ยงเป็นมะเร็งทุกประเภทในระดับลดลงเล็กน้อยเมื่อเ้ทียบกับกลุ่มนายแพทย์ที่ได้รับวิตามินหลอก ซึ่งรวมทั้งคนที่มีประวัติเคยเป็นมะเร็งด้วย อย่างไรก็ตาม เมื่อทีมนักวิจัยอัตราของการเกิดมะเร็งแต่ละประเภท แต่พบว่าไม่มีผลช่วยลดความเสี่ยงต่อมะเร็งต่อมลูกหมาก ซึ่งเป็นมะเร็งที่พบได้ในผู้ชายทั่วไป ส่วนโรคมะเร็งผิวหนังไม่รวมอยู่ในการศึกษานี้ ในขณะเดียวกัน มีข้อมูลสุขภาพเพิ่มเติมจากแหล่งอื่นว่า การรับประทานอาหารให้ครบทุกหมู่การออกกำลังกายและการไม่สูบบุหรี่ มีส่วนช่วยลดความเสี่ยงต่อการเกิดมะเร็งได้ถึงอย่างละ 20-30 เปอร์เซ็นต์ ในขณะที่การรับประทานวิตามินรวมเป็นประจำทุกวันช่วยลดความเสี่ยงการเกิดมะเร็งลงได้ 8 เปอร์เซ็นต์ คุณเฮาเวิร์ด เซสโซ่ นักประชากรวิทยาแห่งมหาวิทยาลัยฮาร์วาร์ดยอมรับว่าผลการศึกษานี้อาจจะทำให้คนทั่วไปหันไปเริ่มรับประทานวิตามินรวมกันมากขึ้น เขากล่าวว่าผู้บริโภคอาจจะหนักใจว่าควรเลือกซื้อวิตามินรวมยี่ห้อไหนดีเนื่องจากปัจจุบันมีวิตามินรวมหลายหลากยี่ห้อจนเลือกกันไม่ถูก เขากล่าวกับผู้สื่อข่าววีโอเอว่ายี่ห้อไม่สำคัญเท่าการเลือกซื้อวิตามินรวมชนิดที่มีวิตมินสำคัญๆหลักๆที่ร่างกายคนเราต้องการ วิตามินรวมที่ทีมวิจัยใช้ในการศึกษานี้เป็นชนิดที่ผลิตให้เหมาะกับความต้องการของร่างกายของชายในวัยกลางคน ทีมนักวิจัยชี้ว่า อีกไม่นานทีมงานจะเผยแพร่ผลดีของวิตามินรวมต่อสุขภาพหัวใจด้วย คุณผู้ฟังสามารถอ่านผลการวิจัยเรื่องนี้ได้ในวารสาร The American Medical Association ที่ตีพิมพ์เมื่อเร็วๆนี้